  Анжелика Тихонова корреспондент Выль ар азьын Росстат лыдъяз, кӧня манет тыр усёзы Удмуртиын улӥсьёслы сяме пырем «Оливье» но «Сельдь под шубой» салатъёс. Со сярысь Удмуртстатлэн пресс-службаез ивортэ. Ньыль адямилэсь семьялы «Оливье» пӧран 272 манет тыр усёз (кылем арынлэсь 22 манетлы дуногес). Салатлэн дунызъя Удмуртия Россиысь улосвылъёс пӧлын 75-тӥ инты басьтэ (нырысетӥ интыын тужгес бадӟым дунъёс), но дунлэн будэмезъя – 10-тӥ интыын. «Сельдь под шубой» салат 138 манет тыр усёз (кылем арынлэсь 5 манетлы дуногес). Россиысь 85 улсовылъёс пӧлын элькунмы салатлэн дунызъя 79-тӥ инты басьтэ, нош дуныз будэмъя – 35-тӥ. «Оливье» салатлэсь дунзэ лыдъян понна Росстатэн чаклам рецептэ пыро: сылалтэм кияр (400 грамм), вож кӧжы (380 грамм), картофка (500 грамм), ӵужкушман (200 грамм), курегпуз (4), пӧзьтэм колбаса (300 грамм), майонез (200 грамм), сугон йыр (100 грамм) Ар ӵоже Удмуртиын салатлэн вань ингредиентъёсызлы, ӵужкушманлы сяна, дунъёс йылӥзы: сугон йырлы – 12 процентлы, сылалтэм бакча емышъёслы – 11 процентлы, картофкалы – 5,5 процентлы, пӧзьтэм колбасалы – 2,7 процентлы, майонезлы – 2,5 процентлы, курегпузлы – 0,4 процентлы. «Сельдь под шубой» салатэ пырись ингредиентъёс пӧлысь ар ӵоже ӵужкушман (5,7 процентлы) но сельдь (2,5 процентлы) дунтэмазы. Тужгес но дуноязы гордкушман (28 процентлы) но сугон йыр (12 процентлы).  Выль арлы сяме пырем салатъёс тужгес дуно усёзы Чукоткаын улӥсьёслы. Отын «Оливье» пӧраны 601 манет тыр усёз, «Сельдь под шубой» – 453 манет. «Оливье» салатсы тужгес дунтэк луоз Белгород улосвылын улӥсьёслэн (244 манет), нош «Сельдь под шубой» – Мордовиын улӥсьёслэн (128 манет) Нялтас тодэ вайытом, 31-тӥ толсур Удмуртиын улӥсьёс понна шутэтскон нунал луоз. Салатъёс пӧраны быдэс нунал вань!  Тегъёс: Мерлык Ижкар Удмуртстат дунъёснотарифъёс Удмуртия сиён-юонъёс Выльар  